Xirivella decreta la suspensió d'activitats i el tancament d'instal·lacions municipals davant l'alerta roja
29 de octubre de 2024

Davant la declaració d'alerta roja per intenses precipitacions en el nostre municipi, l'Ajuntament de Xirivella ha decretat a partir de les 15.00 hores la suspensió de tota activitat en els centres escolars i el tancament de parcs, instal·lacions esportives, centres de majors, així com totes les dependències municipals. Estes mesures estaran en vigor fins a la desactivació del nivell roig per part de les autoritats competents.

L'Ajuntament, en coordinació amb Policia Local, Protecció Civil i la brigada d'obres municipals, ha reforçat la vigilància en tota la localitat per a vetlar per la seguretat de la ciutadania i atendre qualsevol incidència que poguera produir-se durant este episodi de pluges extremes.

Així mateix, s'ha activat el Pla de Riscos d'Inundacions de Xirivella (PRIX), que estableix mesures d'actuació immediata i protocols d'intervenció per a mitigar els efectes de possibles inundacions en el municipi.

Des de l'Ajuntament es prega a la població màxima precaució, evitant desplaçaments innecessaris i respectant les indicacions de les autoritats. És fonamental col·laborar amb les forces de seguretat i serveis d'emergència per a preservar la seguretat i benestar de tots els veïns i veïnes de Xirivella.

Per a més informació i actualitzacions, la ciutadania pot consultar els canals oficials de l'Ajuntament de Xirivella.